Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 505/13/8806	Košice, 15.8.2013
EEČ : 2-65-224-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
nepravidelne v dobe od mesiaca február 2013 až do súčasnosti si neplní svoju vyživovaciu povinnosť, ktorá mu vyplýva zo Zákona o rodine voči mal. XXXXX, nar. 04. 12. 2009, pričom rozsudkom Okresného súdu XXXXX - okolie v konaní o zvýšenie výživného pod č. 9P/77/2011 zo dňa 21. 02. 2012, ktorý nadobudol právoplatnosť dňa 10. 04. 2012, bola určená výška výživného mesačne sumou 80 € vždy do 30-teho dňa v mesiaci vopred k rukám matky XXXXX, nar. 20. 01. 1974, bytom XXXXX - Košťany, XXXXX, okres XXXXX - okolie a taktiež povolil otcovi splácať dlžné výživné za obdobie od 19. 05. 2011 do 29. 02. 2012 spolu vo výške 93,20 € v mesačných splátkach po 15 € spolu s bežným výživným do rúk matky počnúc mesiacom marec 2012 až do úplného zaplatenia pod hrozbou straty výhody splátok v prípade nezaplatenia čo i len jednej splátky, čím takto XXXXX dlhuje na výživnom sumu 200 € a na dlžnom výživnom sumu 93,20 €,

lebo zanikla trestnosť činu

Odôvodnenie:
Uznesením povereného príslušníka OO PZ Čaňa sp. zn. ČVS: ORP-756/ČA-KS-2013 zo dňa 03. 07. 2013 bolo vznesené obvinenie XXXXX pre prečin podľa § 207 ods.  1/ Trestného zákona na tom skutkovom základe ako je to uvedené vo výrokovej časti tohto uznesenia.

	V priebehu konania bol vypočutý obvinený XXXXX a tento aj vyplatil dlžnú sumu vo výške 200 €.

	Túto skutočnosť potvrdila aj XXXXX dňa 25. 07. 2013 pri výsluchu.

Ako listinný dôkaz slúži poštová poukážka č. 20240 zo dňa 18. 07. 2013.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor